**Hanketeade nr 151 17.06.2021. a**

**Avariilised raietööd Ahtme ja Järve linnaosas 2021.a**

Riigihanke esemeks on raamlepingu sõlmimine Kohtla-Järve linnas Ahtme ja Järve linnaosas avariiliste, st tugeva tuule, tormi või muul põhjusel murdunud ja/või ümber kukkunud ja/või ohtlikult viltu vajunud, puude raieks ja okste koristamiseks koos kõikide osiste eemaldamisega sõidu- ja kõnniteedelt ning haljasaladelt, et võimalikult kiiresti taastada liikluse tõrgeteta toimimine ja/või saavutada kahjustunud alade korrastatud väljanägemine.

Hankija nimi ja andmed: Kohtla-Järve Linnavalitsus, Keskallee 19, 30395, Kohtla-Järve.
Riigihanke finantseerimine tagatakse läbi Kohtla-Järve linna eelarve.

Tööde teostamise **periood** on **15.07.2021 - 30.09.2022**.

Pakkumuste hindamisel kasutatakse lisas 2 toodud tabelit. Hindamisel kantakse pakkuja poolt Lisas 1 esitatud hinnad tabelisse lisas 2 ja antakse iga töö kolmele madalamale pakkumisele punktid nii, et konkreetse töö madalaim pakkumine saab 6 punkti, hinnalt järgmine pakkumine 4 punkti ja hinnalt kolmas pakkumine 2 punkti.

2 pakkuja puhul antakse iga töö madalaimale hinnale 6 punkti ja teisele pakkumisele 4 punkti. Võitjaks osutub viie töölõigu kohta kokku kõige rohkem punkte saanud pakkuja.

**Kvalifitseerimise tingimustele vastavuse hindamiseks vajalikud andmed ja nende vorminõuded**:

1. Hankija ei sõlmi hankelepingut ja kõrvaldab hankemenetlusest pakkuja või taotleja, kellel esineb :

1.1 keda või kelle haldus-, juhtimis- või järelevalveorgani liiget või muud seaduslikku või asjaomase riigihankega seotud lepingulist esindajat on karistatud kuritegelikus ühenduses osalemise, aususe kohustuse rikkumise või korruptiivse teo, kelmuse, terroriakti toimepaneku või muu terroristliku tegevusega seotud kuriteo või sellele kihutamise, kaasaaitamise või selle katse, rahapesualase süüteo või terrorismi rahastamise eest;

1.2. keda või kelle haldus-, juhtimis- või järelevalveorgani liiget või muud seaduslikku või asjaomase riigihankega seotud lepingulist esindajat on karistatud riigis ilma seadusliku aluseta viibivale välismaalasele töötamise võimaldamise eest;

1.3. keda või kelle haldus-, juhtimis- või järelevalveorgani liiget või muud seaduslikku või asjaomase riigihankega seotud lepingulist esindajat on karistatud laste tööjõu ebaseadusliku kasutamise või inimkaubandusega seotud teo eest;

1.4. kellel on riikliku maksu, makse või keskkonnatasu maksuvõlg maksukorralduse seaduse tähenduses või maksu- või sotsiaalkindlustusmaksete võlg tema asukohariigi õigusaktide kohaselt;

1.5. kes või kelle haldus-, juhtimis- või järelevalveorgani liige on rahvusvahelise sanktsiooni subjekt rahvusvahelise sanktsiooni seaduse tähenduses;

**Punktides 1.1.-1.5. nimetatud, riigihangete seaduse § 95 lg 1 toodud asjaolude puudumise kohta esitab pakkuja kinnituse kas pakkumuse vormil (kinnitus lisatud vormile) või eraldi dokumendina.**

1. Pakkuja peab olema viimase 3 (kolme) aasta jooksul täitnud vähemalt 2 (kaks) raietööde lepingut. **Pakkuja esitab teostatud tööde nimekirja koos pakkumusega.**

Pakkumus tuleb esitada elektrooniliselt Hankija e-postile riigihanked@kjlv.ee hiljemalt **28. juunil 2021. a kell 10.30.**

Pakkuja esitab pakkumuse lisas 1 toodud vormil.

Palume pakkumuste esitamise tähtaja jooksul Hankijat informeerida igast hankedokumentides ja/või selle lisades avastatud ebatäpsusest, ebaselgusest või vastuolust.

Pärast lepingu sõlmimist ei rahulda Hankija ühtegi pakkuja ettenägematutele asjaoludele, mitteinformeeritusele, teisiti tõlgendamisele või muule ettekäändele tuginevat pretensiooni või lisanõuet, s.h. rahalist nõuet. Küsimused ja vastused edastatakse huvitatud isikutele 3 tööpäeva jooksul.

Pakkumuse maksumus esitatakse eurodes.

Pakkumus peab olema jõus vähemalt 30 päeva pakkumuste esitamise tähtpäevast arvates.

**Pakkumuste avamine toimub 28. juunil 2021. a kell 11:00** aadressil Kohtla-Järve linn, Keskallee 19, ruum 102.

Pakkumuse tagatis ei ole nõutav. Alternatiivsete lahenduste esitamine ei ole lubatud.

Hankija jätab endale õiguse lükata esitatud pakkumused tagasi, kui kõikide pakkumuste maksumused ületavad hankelepingu eeldatava maksumuse või Hankija majanduslikud võimalused.

Hanketeatele on lisatud järgmised dokumendid:

1. Tehniline kirjeldus
2. Lisa 1 Pakkumuse vorm.
3. Lisa 2 Pakkumuste hindamise vorm